Dreapta Unită va veni de la anul cu o guvernare bazată pe respect față de valorile de dreapta, față de banul public, față de mediul privat și față de lege, a subliniat liderul USR, deputatul Cătălin Drulă, joi, la Timișoara, într-un interviu acordat reporterului B1 TV Silviu Jugaru.
Liderul USR spune că Dreapta Unită este „o voce” pentru românii nemulțumiți de actuala guvernare, iar de la anul va trebui să vină „cu soluții”.
„Este normal ca suferința și teama de ziua de mâine, pe care o resimt românii, să își primească o voce din partea opoziției, care este reprezentată de USR, PMP, Forța Dreptei, de Alianța Dreapta Unită, și totodată noi să venim cu soluții de la anul, cu o guvernare bazată pe respect față de valorile de dreapta, respect față de banul public, respect față de mediul privat, cel care contribuie cu taxe și impozite, respect față de lege. Pentru că vedem din ce în ce mai mult că este sfidată această lege și cei de la putere sunt privilegiați într-un fel cum n-am mai văzut de mult în România”, a declarat Cătălin Drulă.
„Peste tot se fură bani publici în disperare pentru a umple conturile celor care nu înțeleg că actul de guvernare, actul de a fi primar, de ministru, este unul de a fi în slujba interesului public și a apăra interesul public și interesele țării”, a mai declarat liderul USR.